Tekohetkellä alaikäinen poika tuomittiin ehdolliseen vankeuteen viideksi kuukaudeksi. Toinen tuomituista sai kuuden kuukauden ehdottoman vankeustuomion.

Marihuanaa käytetään yleisimmin poltettuna. LÄNSI-UUDENMAAN POLIISILAITOS

Helsingin hovioikeus ei muuttanut Itä-Uudenmaan käräjäoikeuden aiemmin langettamia tuomioita.

Vuonna 1996 syntynyt tuomittu oli myynyt alaikäisille marihuanaa aikana, jolloin tämä oli 16-17-vuotias. Ostajat olivat lähes samanikäisiä. Myyminen tapahtui vuonna 2013 tammi- ja huhtikuun välillä.

Nyt jo täysi-ikäinen tuomittu tunnusti myyneensä omassa kaveriporukassaan huumeita. Hän oli hankkinut tuntemattomilta henkilöiltä marihuanaa ja myi sitä yhdelle täysi-ikäiselle ja kolmelle alaikäiselle ostajalle. Tuomittu tunnusti, että oli myynyt enintään 20 grammaa ainetta. Hän oli aktiivisesti kertonut ostajilleen, milloin marihuanaa on myynnissä.

Taloudellista hyötyä tuomittu kertoi saaneensa noin 120 euroa. Näyttöä myyntikerroista ja myyntimääristä ei syyttäjällä ollut, joten tuomio annettiin syytetyn kertomuksen perusteella.

Helsingin hovioikeus katsoi käräjäoikeuden tapaan, että törkeän huumausainerikoksen tunnusmerkistö täyttyi, koska myynti oli tapahtunut alaikäisille.

Syytetty tuomittiin ehdolliseen vankeusrangaistukseen viideksi kuukaudeksi, koska tämä oli rikoksen tekohetkellä alaikäinen, eikä hänellä ollut aiempaa rikosrekisteriä. Lisäksi oikeus katsoi, että on tarpeellista tuomita mies lisäksi valvontarangaistukseen vuodeksi ja kolmeksi kuukaudeksi.

Samassa oikeudenkäynnissä annettiin törkeästä huumausainerikoksesta tuomio myös vuonna 1994 syntyneelle naiselle. Tämä oli myynyt alaikäisille hasista ja marihuanaa yhteensä 30 grammaa. Nainen tunnusti myymisen. Poliisi löysi kotietsinnässä hänen hallustaan 9,5 grammaa marihuanaa ja kolme kappaletta subutex-tabletteja. Nainen oli hankkinut huumausaineet omaan käyttöönsä, eikä ollut aktiivisesti yrittänyt myydä huumeita eteenpäin, vaan ostajat olivat sinnikkäästi painostaneet tätä myymään heille. Taloudellista hyötyä naisen ei ollut katsottu saaneen.

Hänet tuomittiin kuudeksi kuukaudeksi vankeuteen. Naisella oli kolme aiempaa ehdollista tuomiota vuosilta 2011–2012, joten oikeus katsoi, ettei vankeusrangaistusta voida enää tuomita ehdollisena.

Huumausaineiden ostajat olivat edellä mainituissa tapauksissa osin samoja.